11.05.2023
Иахьа Ахада Иадминистрациаҿы Рауль Лолуа ихантәаҩрала имҩаҧысит аполитикатә партиақәеи ауаажәларратә еиҿкаарақәеи реиҧылара.
Аиҧылараҟны ирылацәажәан аоппозициатә еиҿкаарақәа Аҧсны Аҳәынҭқарра анапхгара рахь иқәдыргыло азҵаара хадақәа.
Аоппозициа ззаҭгыло атезисқәа аекономика-социалтә усхк, агәабзиарахьчара, атәылахьчара, адәныҟатәи аполитика, афымцамч, аҳәаанырцәынтәи аинвестициақәа, аиҳабыра раргамара уҳәа ирызкын.
Пунктцыԥхьаӡа хәҭа-хәҭала, ҵаҵӷәыркрала ирызнеин, Аминистрцәа реилазаара алахәцәа ражәахәқәа ирзыӡырҩын, анаҩс Амассатә информациатә хархәагақәа ирыҭан рыларҵәаразы.
Аиҧылара иалахәын Ахада Иадминистрациа ахаҭарнакцәа, Аминистрцәа реилазаара алахәцәа, атәыла аусбарҭақәа рнапхгаҩцәа, Аҧсны еиуеиҧшым аполитикатә партиақәеи аиҿкаарақәеи рхаҭарнакцәа.